Kapers wat man doodskiet nog op vrye voet | Maroela Media
Paramedici op die toneel. (Foto: Netcare 911)
Niemand is nog in hegtenis geneem nadat 'n 51-jarige KwaZulu-Natalse motoris Saterdag buite sy huis tydens 'n kaping doodgeskiet is nie.
Kol. Thembeka Mbele, woordvoerder van die polisie, sê beamptes is steeds op soek na die twee kapers wat die motoris buite sy huis in Kieslaan, Reservoir Hills in Durban, oorval het. Die kapers het die man geskiet, sy Toyota Corolla gekaap en op die vlug geslaan.
Volgens Mbele is die voertuig later verlate in Pinetown gevind.
Shawn Herbst, woordvoerder van Netcare 911, sê paramedici is omstreeks 13:45 na die misdaadtoneel ontbied. Volgens Herbst is die man in sy bors geskiet en was hy by paramedici se aankoms in 'n kritieke toestand.
Die polisie het nog nie die oorledene se naam bevestig nie. Sake van moord en voertuigkaping word ondersoek.
Hoekom word voertuie gekaap en later iewers verlate gevind? Wat is die kapers se idee daarmee?
Ek praat nie eers van die onnodige lewensverlies nie!
Dalk 'n beplande sluipmoord.
Natuurlik sal hulle nog op vrye voet wees sa het nie polisie diens nie ,die familie sal weer n privaat speurder moet aanstel.